ФК Тарпеда Мінск

**«Тарпеда»** — беларускі футбольны клуб з горада Мінск, заснаваны ў 1947 годзе. У 1992—2004 і 2018—2019 гадах выступаў у Вышэйшай лізе чэмпіянату Беларусі. У цяперашні час гуляе ў Другой лізе.

## Гісторыя 
У савецкія часы клуб гуляў у Чэмпіянаце БССР, пяць разоў аўтазаводцы атрымлівалі ў ім перамогу. З 1992 года «Тарпеда» удзельнічала ў Вышэйшай лізе чэмпіянату Беларусі. Найбольшы поспех клуб меў у пачатку 2000-х, калі двойчы атрымаў чацвёртае месца.

У 2005 клуб з-за фінансавых цяжкасцей перайшоў у Другую лігу, у якой адразу перамог. Але адразу пасля гэтага «Тарпеда» спыніла сваё існаванне. База клуба была перададзена новаму клубу, які ўтварыўся на аснове мінскай «Змены», — «Мінску». У 2007 клуб быў адроджаны аматарамі і заявіўся ў чэмпіянаце Мінска (чацвёрты ўзровень беларускіх ліг).

### 2014—2019 
У лютым 2014 года клуб атрымаў пасведчанне аб дзяржаўнай рэгістрацыі. У красавіку 2014 года «Тарпеда» папоўніла склад удзельнікаў Другой лігі. У ліпені 2015 года стала вядома аб пачатку супрацоўніцтва «Тарпеда» з расійскай кампаніяй «Мирком». Неўзабаве склад «Тарпеда» папоўніў шэраг моцных для ўзроўня Другой лігі ігракоў, і сталічная каманда здолела выйсці ў фінальны этап, апынуўшыся вышэй за аднаго з галоўных фаварытаў сезона пінскую «Хвалю». У фінальным этапе «Тарпеда» таксама выступала паспяхова і ўжо за два туры да фінішу гарантавала выхад у Першую лігу. Паражэнне ў апошнім туры, аднак, адкінула мінчан на выніковы трэці радок.

У Першай лізе каманда значна абнавіла склад, запрасіўшы ў склад у асноўным маладых ігракоў, якія не праходзілі ў склад клубаў Вышэйшай лігі. Галоўным трэнерам стаў Павел Бацюта. Аднак, каманда хутка апынулася ў канцы турнірнай табліцы, пасля чаго ўлетку галоўным трэнерам замест Бацюты стаў Андрэй Пышнік, а каманда папоўнілася шэрагам новых ігракоў. У выніку, «Тарпеда» здолела ўзняцца ў табліцы на 9-ы радок з 14.

У сезоне 2017 «Тарпеда» стала адным з галоўных прэтэндэнтаў на выхад у Вышэйшую лігу. Аднак, паражэнне ў апошнім туры ад «Промня» (0:2) пакінула тарпедаўцаў на трэцім месцы.

У сакавіку 2018 года, пасля таго як «Крумкачы» не былі дапушчаны да ліцэнзавання ў Вышэйшай лізе на сезон 2018, «Тарпеда» атрымала месца ў элітным дывізіёне. Каманда доўгі час ішла ўнізе табліцы, аднак за тур да фінішу забяспечыла месца ў Вышэйшай лізе на наступны сезон.

У сезоне 2019, пасля неблагога пачатку (перамога над «Іслаччу» і нічыя з «Віцебскам») справы ў каманды пайшлі горш, яна апынулася ў канцы табліцы. У маі 2019 года асноўны спонсар «Тарпеда», Міхаіл Міраненкаў, адмовіўся ад фінансавання каманды, і амаль два месяцы яна існавала без грошай. У ліпені футбалісты сталі масава пакідаць клуб, аднак дырэктар Андрэй Салангін намагаўся знайсці фінансаванне і магчымасць працягнуць выступаць у чэмпіянаце. У двух апошніх матчах (у Кубку Беларусі — 28 ліпеня супраць «Клецка» і 3 жніўня супраць БАТЭ), «Тарпеда» было прадстаўлена пераважна ігракамі моладзевага складу, з вопытных былі толькі капітан Сяргей Лынько і малдаўскі легіянер Яўген Аанча, які нядаўна папоўніў склад. Неўзабаве пасля паражэння ў Кубку ад БАТЭ, 6 жніўня, клуб афіцыйна абвясціў аб зняцці з чэмпіянату. Паколькі «Тарпеда» правяло палову матчаў, то ў застаўшыся матчах яму было залічана тэхнічнае паражэнне 0:3.

### Пасля 2019 года 
У красавіку 2020 года «Тарпеда» планавала заявіцца ў Другую лігу, аднак не трапіла ў канчатковы спіс удзельнікаў. Каманды «Тарпеда» працягвалі выступаць на аматарскім і юнацкім узроўнях.

У пачатку сезона 2021 года фан-рух клуба адмовіўся падтрымліваць клуб, пакуль у краіне працягваюцца палітычныя судовыя справы, збіццё і забойства людей за ўласныя меркаванні.

У сакавіку 2022 года «Тарпеда» далучылася да ліку ўдзельнікаў Другой лігі. У дывізіёне горада Мінска каманда доўгі час ішла ўверсе табліцы, аднак у выніку саступіла асноўным канкурэнтам, заняла трэцяе месца і не здолела выйсці ў фінальны этап.

## Папярэднія назвы 
* 1947—1998: «Тарпеда»
* 1999—2002: «Тарпеда-МАЗ»
* 2003—2005: «Тарпеда-СКА»
* з 2007: «Тарпеда»

## Дасягненні 
### БССР 
* Пераможца Чэмпіянату БССР: 1947, 1962, 1966, 1967, 1969

### Рэспубліка Беларусь 
* Пераможца Другой лігі чэмпіянату Беларусі: 2005
* Фіналіст Кубка Беларусі: 1999/2000
* Лепшае дасягненне ў Вышэйшай лізе — 4 месца (2002, 2003)
* Пераможца аматарскага Кубка Мінска: 2008, 2009

## Статыстыка выступленняў 
### Чэмпіянат і Кубак Беларусі 
## Галоўныя трэнеры 
* Уладзімір Касакоўскі (1992 — люты 1997)
* Анатоль Юрэвіч (люты 1997 — кастрычнік 2001)
* Сяргей Францаў (кастрычнік 2001 — ліпень 2002)
* Сяргей Бароўскі (ліпень 2002 — чэрвень 2003)
* Аляксандр Башмакоў (чэрвень 2003 — ліпень 2004)
* Сяргей Падпалы (ліпень — снежань 2004)
* Леанід Савіцкі (2005)
* Мікалай Бранфілаў (2014—2015)
* Павел Бацюта (сакавік — чэрвень 2016)
* Андрэй Пышнік (чэрвень 2016 — снежань 2017)
* Сяргей Кабельскі (студзень — чэрвень 2018)
* Леанід Лагун (чэрвень — жнівень 2018)
* Уладзімір Нявінскі (жнівень 2018 — жнівень 2019)

## Крыніцы 
Тарпеда Мінск

Катэгорыя:1947 год у Мінску